Suomeen saapuu päivittäin satoja turvapaikanhakijoita. Eniten väkeä tulee Ruotsin kautta Tornioon.

Pääministeri Juha Sipilän (kesk) mukaan paine pohjoisessa on kasvanut kovaksi. ATTE KAJOVA

Turvapaikanhakijoita tulee tällä hetkellä Suomeen eniten Tornion seudulle Ruotsista.

Pääministeri Juha Sipilä (kesk) ja sisäministeri Petteri Orpo (kok) kertoivat alkuiltapäivällä tiedotustilaisuudessa tuoreimmat tiedot turvapaikanhakijatilanteesta.

Pääministeri pitää taloustilannetta jo pienempänä ongelmana kuin pakolaisten aiheuttamaa tilannetta.

– Pohjoisessa paine on kasvanut kovaksi. Poliisin resursseja on suunnattu Tornion alueelle ja tilannetta otetaan haltuun raja-alueilla, Sipilä kertoi.

Sipilän mukaan sisäministeri Orpo päivittää hänelle tietoja turvapaikanhakijoista joka tunti.

Järjestelykeskus avataan

Orpon mukaan Suomeen tuli eilen Ruotsista yli 500 turvapaikanhakijaa, tänään heitä odotetaan saapuvaksi noin 800–1000. Eniten siirtolaisia tulee Irakista.

– Olemme nyt ryhtyneet poikkeuksellisiin toimenpiteisiin, jotka alkavat viikonloppuna, hän sanoi.

Sisäministerin mukaan akuutin tilanteen vuoksi pohjoiseen on järjestetty hätämajoitusta ja toimintaa on tehostettu raja-alueella.

Ensi viikolla pohjoiseen avataan ensi vaiheen järjestelykeskus, jossa puhutetaan ja rekisteröidään turvapaikanhakijoita.

– Siellä tehdään ensimmäinen puhuttelu. Jos henkilöllä ei ole maahantuloedellytyksiä, hänet voidaan palauttaa. Jos edellytyksiä turvapaikkaan on, ihmisiä siirretään pohjoisesta vastaanottokeskuksiin eri puolille Suomea, Orpo kertoi.

Sisäministeri ja pääministeri lupasivat, että kaikki laittomasti maahan tulevat ihmiset pyritään tavoittamaan.

– Tähän ollaan suuntaamassa merkittävästi henkilöresursseja, Orpo lupasi.

Turvallisuus taataan

Orpon mukaan Suomeen on saatu järjestettyä lyhyessä ajassa suhteellisen kattavasti majoituspaikkoja turvapaikanhakijoille. Tällä hetkellä hätämajoituksessa on tilaa 3 000:lle ja vastaanottokeskuksissa 6 000 turvapaikanhakijalle.

– Jos prosesseja saadaan nopeutettua, voidaan myös käännytykset hoitaa nopeasti ja tarjota apua niille, jotka sitä oikeasti tarvitsevat. Sisäinen turvallisuus taataan, mutta myös avun tarvitsijoita autetaan, Orpo sanoi.

Siirtolaisten tilannetta käsitellään ensi viikolla EU-kokouksissa, jonne myös Suomen sisäministeri ja pääministeri matkustavat.

Pääministeri vertasi Suomen tilannetta jo Saksaan, jonne arvioidaan tulevan tänä vuonna ainakin 800 000 turvapaikanhakijaa. Saksaan on eniten tulijoita Euroopassa.

– Suhteessa meidän tilanteemme alkaa olla samaa luokkaa kuin Saksassa, Sipilä totesi.